**CONCURSUL JUDEȚEAN „POEZIA MINȚII”**

**Ediția I, decembrie 2018**

**Nivelul al II-lea**

**Clasa a VII-a**

* **Toate subiectele sunt obligatorii.**
* **Timpul de lucru este de 50 de minute.**

**Subiectul I (24 de puncte)**

***Citeşte textul şi răspunde apoi la cerinţele următoare:***

„- Într-adevăr, în vremea veche **s-au întâmplat** lucruri care astăzi nu se mai văd, a grăit încet, în întunecimea înserării, meșterul Ienache coropcarul[[1]](#footnote-1).

Încă părea **cuprins** de sfială după istorisirea căpitanului Neculai Isac. Totuși vocea lui ne-a deșteptat la viața acelei ore. Și așteptând-o pe Ancuța, cu oale noi și vin proaspăt, am prins a ne apropia cu vorbe unii de alții. Un fior de vânt sosi între noi din valea Moldovei. M-am dat lângă vatră, am împuns și-am zădărât[[2]](#footnote-2) cu vreascuri focul ațipit în blănița-i de spuză[[3]](#footnote-3). Când se răsuciră flăcări și ne văzurăm iarăși, fiorul de vânt stătu și se așeză peste noi și peste han o negură ușoară de toamnă.

- Acum nici nu mai sunt oamenii care au fost, urmă meșterul Ienache; și comisul Ionită încuviință din cap, cu putere, asemenea **cuvânt**. Acum trăiește o lume nouă și becisnică[[4]](#footnote-4).

- Așa este! mormăi întărâtat răzășul de la Drăgănești.”

(Mihail Sadoveanu, *Cealaltă Ancuță*)

**A. Limba română**

1. Desparte în silabe următoarele cuvinte: **astăzi, sfială, vreascuri**. **3 puncte**

2. Transcrie din primul paragraf al textului două cuvinte cu diftong şi unul cu vocale în hiat. **3 puncte**

3. Precizează mijlocul intern de îmbogăţire a vocabularului prin care s-au format cuvintele subliniate în text: **acelei, Ancuța, de la**. **3 puncte**

4. Găseşte sinonime pentru cuvintele scrise îngroșat în text: ***s-au întâmplat, cuprins, cuvânt.*  3 puncte**

5. Arată rolul folosirii cratimei în secvenţa**: „și-am”. 3 puncte**

6. Precizează modul, timpul și conjugarea verbelor: **nu se văd, părea, mormăi, am împuns. 3 puncte**

**B. Înțelegerea textului**

1. Oferă trei argumente pentru care consideri că textul citat aparţine unei opere epice. **3 puncte**

2. Descrie în 3-5 rânduri atmosfera prezentă în fragmentul citat. **3 puncte**

**Subiectul al II-lea (20 de puncte)**

Redactează o compunere, de 15- 20 de rânduri, în care să relatezi o întâmplare petrecută într-o toamnă aurie” la munte.

În compunerea ta vei avea în vedere:

* relatarea unei întâmplări respectând succesiunea logică a evenimentelor;
* precizarea a două elemente ale contextului spațio-temporal;
* prezentarea unui conținut adecvat cerinței;
* încadrarea în limita de spațiu indicată.

**Punctajul pentru redactare se acordă astfel:** unitatea și coerenţa textului- 1 p.; registrul de comunicare, stilul şi vocabularul adecvate conţinutului- 2 p.; ortografia și punctuaţia- 2 p.; aşezarea corectă a textului în pagină, lizibilitatea- 1p.

**MULT SUCCES!**

1. Coropcar- negustor ambulant; [↑](#footnote-ref-1)
2. A zădărî- a întărâta, a provoca; [↑](#footnote-ref-2)
3. Spuză- cenușă fierbinte (amestecată cu jăratic); [↑](#footnote-ref-3)
4. Becisnic- (om) vrednic de compătimire, lipsit de personalitate, de inteligență și de energie; [↑](#footnote-ref-4)